Broj: 711-I-504-P-62/22-02-19

Zagreb, 4. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Tajništva Visoke škole Ivanić-Grad, za davanjem očitovanja Povjerenstva,** na 157. sjednici održanoj dana 04. veljače 2022.g. daje sljedeće

**OČITOVANJE**

1. **Sukladno odredbi članka 17. stavka 3. ZSSI-a, obveznik Javor Bojan Leš može istovremeno uz obnašanje dužnosti gradonačelnika Grada Ivanić-Grad biti imenovan koordinatorom za međunarodnu suradnju i poslovanje Visoke škole Ivanić-Grad kao i biti nositeljem izbornog predmeta Fizioterapija u veterini te za navedeno primati naknadu.**
2. **Sukladno odredbi članka 17. stavka 4. ZSSI-a obveznik je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke I. ove izreke.**

 Obrazloženje

Zahtjev za očitovanjem Povjerenstva podnijelo je Tajništvo Visoke škole Ivanić-Grad. U Povjerenstvu zahtjev je zaprimljen 31. siječnja 2022. godine pod poslovnim brojem 711-U-1672-P-62/22-01-4, povodom kojeg se vodi predmet broj P-62/22.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi da je Grad Ivanić-Grad jedini osnivač Visoke škole Ivanić-Grad osnovane Odlukom Gradskog vijeća Grada Ivanić-Grada (Službeni glasnik Grada Ivanić-Grada, broj 8/15) od 10. prosinca 2015. godine. Nadalje, navodi se da je 01. siječnja 2022. godine Visoka škola Ivanić-Grad prestala biti proračunski korisnik Grada Ivanić-Grada. Podnositelj ističe da sukladno potrebama Visoke škole Ivanić-Grad u određenim segmentima prima pomoć stručnih ljudi te postavlja upit može li gradonačelnik Javor Bojan Leš, dr.vet.med., biti imenovan koordinatorom za međunarodnu suradnju i poslovanje Visoke škole Ivanić-Grad, a koje bi bilo na volonterskoj razini (bez novčane naknade) ili navedeno imenovanje spada pod sukob interesa obzirom na njegovu funkciju gradonačelnika Grada Ivanić-Grada. Isto tako, navodi se da je Javor Bojan Leš također izabrani predavač Visoke škole Ivanić-Grad i nositelj izbornog predmeta Fizioterapija u veterini.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. istog članka ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako se obavljanje poslova koordiniranja međunarodne suradnje i vođenja poslovanja Visoke škole Ivanić-Grad kao i obavljanje poslova nositelja izbornog predmeta Fizioterapija u veterini smatra obavljanjem edukacijske i međunarodne djelatnosti te stoga obveznik iste može obavljati istovremeno uz obnašanje dužnosti gradonačelnika Grada Ivanić-Grad.

Povjerenstvo pritom ističe kako dužnosnik za obavljanje navedenih poslova ima pravo na naknade, no iste je temeljem članka 17. stavka 4. dužan prijaviti u imovinskoj kartici, koju podnosi sukladno odredbama ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana